Für d Übergangszit isch Freiburg as Direktorialkanton bestimmt worde und dr Louis d'Affry isch für 1803 as Landammaa vo dr Schwiiz iigsetzt worde und het usserordentligi Vollmächt übercho, bis d Dagsatzig zsämmedrätte isch. In de Kantön si siibechöpfigi Kommissione iigsetzt worde, wo d Gschäft gfüehrt hai. Mit dr Liquidierig vo dr Helvetische Republik isch au s Oberste Gricht abgschafft worde, d Chlostergüeter, wo iizoge worde si, sin ene wider zruggee worde, d Nationalgüeter wider an d Kantön gfalle,  und d Tilgig vo dr Nationalschuld isch greglet worde.